Qishloq vrachlik punktlarining patronaj tibbiyot hamshiralarini moddiy rag‘batlantirishni kuchaytirishga doir qo‘shimcha chora-tadbirlar to‘g‘risida

Qishloq joylarda dastlabki tibbiy-sanitariya yordami sifatini yanada yaxshilash, qishloq vrachlik punktlari patronaj tibbiyot hamshiralari mehnatini rag‘batlantirishni ularning kasalliklar profilaktikasi, aholi o‘rtasida sog‘lom turmush tarzini va sanitariya-gigiyena madaniyatini targ‘ib qilish chora-tadbirlarini ro‘yobga chiqarishdagi faoliyatining ahamiyati va yetakchi rolini hisobga olgan holda oshirish maqsadida Vazirlar Mahkamasi qaror qiladi:
 1. O‘zbekiston Respublikasi Sog‘liqni saqlash vazirligi, Iqtisodiyot vazirligi va Moliya vazirligining qishloq vrachlik punktlari patronaj tibbiyot hamshiralari ish samaradorligini reyting baholash natijalariga bog‘liq ravishda ular mehnatini moddiy rag‘batlantirish va taqdirlash tizimini 2016-yil 1-yanvardan boshlab joriy etish to‘g‘risidagi taklifi qabul qilinsin, unda quyidagilar nazarda tutilsin:
 o‘ziga biriktirilgan hududda oilalarning patronaj bilan to‘liq qamrab olinishini ta’minlaydigan va o‘z faoliyatida ijobiy yakuniy natijalarga, shu jumladan kasalliklarni kamaytirishga, bolalar va onalar o‘limiga barham berishga erishgan patronaj tibbiyot hamshiralariga tarif stavkasining 5 foizidan 20 foizigacha miqdorda har oylik shaxsiy ustama belgilash;
 eng yuqori darajada namuna ko‘rsatgan patronaj tibbiyot hamshiralarini va patronaj tibbiyot hamshiralari faoliyatini tashkil etish uchun mas’ul bo‘lgan qishloq vrachlik punktlarining vrach-tibbiyot xodimlarini ularning faoliyatini har chorakda baholash asosida, lekin tegishli xodimni yiliga ikki oylik maoshdan ko‘p bo‘lmagan miqdorda mukofotlash. 
 2. Qishloq vrachlik punkti patronaj tibbiyot hamshirasi ishlarining samaradorligini reyting baholashni o‘tkazish tartibi to‘g‘risidagi nizom 1-ilovaga muvofiq tasdiqlansin.
 3. Vazirlar Mahkamasining “Tibbiyot xodimlari mehnatiga haq to‘lashning takomillashtirilgan tizimini tasdiqlash to‘g‘risida” 2005-yil 21-dekabrdagi 276-son qaroriga (O‘zbekiston Respublikasi QT, 2005-y., 12-son, 64-modda) 2-ilovaga muvofiq o‘zgartirish va qo‘shimchalar kiritilsin.
 4. O‘zbekiston Respublikasi Moliya vazirligi O‘zbekiston Respublikasining 2016-yil va keyingi yillar uchun Davlat budjeti parametrlarida ushbu qarorda nazarda tutilgan tadbirlarni amalga oshirishga zarur mablag‘larni nazarda tutsin.
 5. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari A.I. Ikramov zimmasiga yuklansin. 
 1. Ushbu Nizom O‘zbekiston Respublikasi Vazirlar Mahkamasining “Qishloq vrachlik punktlarini yanada maqbullashtirish va faoliyati samaradorligini oshirish chora-tadbirlari to‘g‘risida” 2014-yil 5-martdagi 50-son qaroriga muvofiq qishloq vrachlik punkti patronaj tibbiyot hamshirasi (keyingi o‘rinlarda QVP patronaj tibbiyot hamshirasi deb ataladi) ishlarining samaradorligini reyting baholashni o‘tkazish tartibini belgilaydi. 
 2. QVP patronaj tibbiyot hamshirasi ishlari samaradorligini reyting baholashni o‘tkazish:
 faoliyat sifatini va uning yakuniy natijalarini oshirish;
 asosiy funksional vazifalarning to‘liq bajarilishini ta’minlash — ayollar va bolalarni xonadoniga borib patronaj tartibida ko‘rish, vrachning ko‘rsatmalarini bajarish, aholining sanitariya-epidemiologik osoyishtaligini ta’minlash, sanitariya-gigiyenik tarbiyalash tadbirlarini va sog‘lom turmush tarzini targ‘ib qilish bo‘yicha kompleks chora-tadbirlarni tashkil etish va amalga oshirish; 
 profilaktik emlashlar, flyuorografik tekshirish bilan qamrab olish, kasallikni kamaytirish, chaqaloqlar va onalar o‘limini bartaraf etish maqsadida amalga oshiriladi.
 3. QVP patronaj tibbiyot hamshirasi ishlari samaradorligini reyting baholash ish hajmi ko‘rsatkichlariga, yuqori sifatga va hisobot davri mobaynidagi natijadorlikka asoslanadi.
 4. QVP patronaj tibbiyot hamshirasining kundalik ishlari maxsus jurnalda qayd etiladi, uni to‘ldirish shakli va tartibi O‘zbekiston Respublikasi Sog‘liqni saqlash vazirligi tomonidan tasdiqlanadi.
 5. QVP patronaj tibbiyot hamshirasi ishlari samaradorligini reyting baholash ushbu Nizomga 1-ilovaga muvofiq sxema bo‘yicha, uning faoliyatining asosiy ko‘rsatkichlari asosida har chorakda bir marta o‘tkaziladi.
 6. QVP patronaj tibbiyot hamshirasi ishlari samaradorligini reyting baholash uch bosqichda o‘tkaziladi:
 birinchi bosqichda — QVP patronaj tibbiyot hamshirasining asosiy funksional vazifalari to‘liq bajarilishi ko‘rsatkichlari baholanadi;
 ikkinchi bosqichda — QVP patronaj tibbiyot hamshirasi faoliyati yakuniy natijalarining salbiy ko‘rsatkichlari baholanadi;
 uchinchi bosqichda — reyting baholashning to‘plangan yakuniy ballaridan kelib chiqib rag‘batlantirish/jazolash choralari belgilanadi.
 7. QVP patronaj tibbiyot hamshirasi ishlari samaradorligini reyting baholash tegishli tuman tibbiyot birlashmasi, shu jumladan tegishli tuman tibbiyot birlashmasi huzuridagi maxsus monitoring guruhi (keyingi o‘rinlarda maxsus monitoring guruhi deb ataladi) tomonidan o‘tkaziladi.
 8. Maxsus monitoring guruhi tarkibi ushbu Nizomga 2-ilovaga muvofiq tuman tibbiyot birlashmasining boshlig‘i tomonidan tasdiqlanadi.
 Maxsus monitoring guruhi uch oyda bir marta har bir qishloq vrachlik punktining faoliyatini o‘rganadi.
 9. QVP patronaj tibbiyot hamshirasi ishlari samaradorligini reyting baholash quyidagi ko‘rsatkichlar bo‘yicha amalga oshiriladi:
 a) biriktirilgan aholi o‘rtasida kasallikka chalinishning oldini olish bo‘yicha asosiy funksional vazifalar bajarilishining to‘liqligi:
 tibbiy-sanitariya yordami ko‘rsatish uchun uy xo‘jaliklari patronaji;
 yolg‘iz keksalar, nogironlar va parvarish qilishga muhtoj shaxslar patronaji;
 yosh oilalar patronaji;
 keksa yoshdagi aholini chaqiriq bo‘yicha profilaktik ko‘zdan kechirish;
 b) fertil yoshdagi ayollar, homiladorlar, shuningdek ko‘zi yoriganlar o‘rtasida kasalliklarning oldini olish bo‘yicha asosiy funksional vazifalar bajarilishining to‘liqligi: 
 homilador ayollarni xonadoniga borib ko‘rish;
 fertil yoshdagi ayollarni chaqiriq bo‘yicha profilaktik ko‘zdan kechirish;
 ko‘zi yoriganlarni tuqqanidan keyin 42 kun mobaynida xonadoniga borib ko‘rish;
 v) bolalar o‘rtasida kasallikka chalinishning oldini olish bo‘yicha asosiy fuknksional vazifalar bajarilishining to‘liqligi:
 1 yoshgacha bolalarni xonadoniga borib ko‘rish;
 nogiron bolalarni xonadoniga borib ko‘rish;
 bolalarni chaqiriq bo‘yicha profilaktik ko‘zdan kechirish;
 g) bolalarni profilaktik vaksinatsiyalash va revaksinatsiyalash bo‘yicha asosiy funksional vazifalar bajarilishining to‘liqligi;
 bolalarni profilaktik vaksinatsiyalash va revaksinatsiyalash bilan qamrab olish;
 vaksinatsiyadan keyingi ta’sir yuzasidan monitoring olib borish bo‘yicha nazorat tartibida borib ko‘rish;
 d) maxsus monitoring guruhining xulosasi bo‘yicha asosiy funksional vazifalar bajarilishining salbiy yakuniy natijalari:
 QVP patronaj tibbiyot hamshirasining aybi bilan homilador ayollarni 12 haftadan kech muddatlarda ro‘yxatga olish;
 onalar o‘limi mavjudligi;
 1 yoshgacha chaqaloqlar o‘limi mavjudligi;
 QVP patronaj tibbiyot hamshirasi faoliyati yuzasidan aholi o‘rtasida asosli shikoyatlar mavjudligi.
 10. QVP patronaj tibbiyot hamshirasi qishloq vrachlik punktining o‘z vrachi rahbarligida har oyda ushbu Nizomga 3-ilovaga muvofiq bajarilgan ishlar to‘g‘risidagi hisobot shaklini to‘ldiradi.
 Qishloq vrachlik punktining vrachi mavjud bo‘lmaganda ushbu shakl qishloq vrachlik punktining mudiri rahbarligida QVP patronaj tibbiyot hamshirasi tomonidan to‘ldiriladi.
 11. Hisobot davri (chorak) tamom bo‘lgandan keyin QVP patronaj tibbiyot hamshirasining bajargan ishlari to‘g‘risidagi hisobotning to‘ldirilgan shakli hisobot davridan keyingi oyning 5-kunidan kechikmay qishloq vrachlik punkti mudiriga topshiriladi.
 12. QVP patronaj tibbiyot hamshirasi ishlarining natijalari bajarilgan ishlar to‘g‘risidagi hisobotning to‘ldirilgan shakli asosida hisobot davridan keyingi oyning 15-kunigacha har chorak yakunlari bo‘yicha qishloq vrachlik punktining mudiri va katta tibbiyot hamshirasi tomonidan baholanadi.
 13. Maxsus monitoring guruhi tomonidan hisobot davridan keyingi oyning 15-kunidan so‘ng har chorak yakunlari bo‘yicha birlamchi hujjatlarni (QVP patronaj tibbiyot hamshirasining jurnalini) tahlil qilish asosida har bir qishloq vrachlik punkti bo‘yicha 10 kundan ko‘p bo‘lmagan muddatda QVP patronaj tibbiyot hamshirasining ishlari natijalarining salbiy ko‘rsatkichlari o‘rganiladi.
 14. Hisobot davrida QVP patronaj tibbiyot hamshirasi ishlarining salbiy ko‘rsatkichlari maxsus monitoring guruhi tomonidan o‘rganilishi natijalari ushbu Nizomga 4-ilovaga muvofiq shaklda ikki nusxada ma’lumotnoma shaklida rasmiylashtiriladi.
 Ma’lumotnomaning bir nusxasi qishloq vrachlik punktida saqlanadi, ikkinchi nusxasi saqlash uchun tuman tibbiyot birlashmasiga beriladi.
 15. Maxsus monitoring guruhi qishloq vrachlik punktining mudiri bilan birgalikda tekshirish ma’lumotlari asosida ushbu Nizomga 3-ilovaga muvofiq qishloq vrachlik punkti patronaj tibbiyot hamshirasining bajarilgan ishlar to‘g‘risidagi hisoboti shakliga hisoblab chiqilgan ballarni kiritadi.
 QVPning har bir patronaj tibbiyot hamshirasi ishlari samaradorligini reyting baholash yakunlangandan keyin tegishli yakuniy ballar belgilanadi.
 16. Eng ko‘p to‘planishi mumkin bo‘lgan ballarning 85 foizini va undan yuqori yakuniy ballarni to‘plagan QVP patronaj tibbiyot hamshiralari lavozim tarif stavkasining 5 foizidan 20 foizigacha miqdorda shaxsiy ustama belgilash shaklida navbatdagi reyting baholashlar yakunlarigacha moddiy rag‘batlantiriladi. 
 17. Shaxsiy ustamalar miqdorlari to‘plangan yakuniy ballar sonidan kelib chiqib quyidagi tartibda belgilanadi:
 reyting ballari eng ko‘p miqdorining 85 foizidan 87 foizigacha — 5 foiz;
 reyting ballari eng ko‘p miqdorining 87 foizidan 91 foizigacha — 10 foiz;
 reyting ballari eng ko‘p miqdorining 91 foizidan 96 foizigacha — 15 foiz;
 reyting ballari eng ko‘p miqdorining 96 foizidan 100 foizigacha — 20 foiz.
 18. Qishloq vrachlik punkti xodimlarini qo‘shimcha ravishda rag‘batlantirish maqsadida reyting baholash yakunlari bo‘yicha har chorakda eng yuqori namuna ko‘rsatgan QVP patronaj tibbiyot hamshiralari va ushbu patronaj tibbiyot hamshiralari faoliyatini tashkil etish uchun mas’ul bo‘lgan qishloq vrachlik punkti vrachlari mukofotlanadilar, biroq bir yilda 2 lavozim maoshidan ortiq emas.
 19. Eng ko‘p to‘plash mumkin bo‘lgan ballarning 55 foizidan 85 foizigacha miqdorda yakuniy ballar to‘plagan QVP patronaj tibbiyot hamshiralari qo‘shimcha ravishda moddiy rag‘batlantirishsiz belgilangan tartibda o‘z lavozim maoshini oladilar.
 20. Eng ko‘p to‘plash mumkin bo‘lgan yakuniy ballarning 55 foizidan kam ball to‘plagan QVP patronaj tibbiyot hamshiralariga nisbatan O‘zbekiston Respublikasining Mehnat kodeksiga muvofiq intizomiy jazolar qo‘llanadi. 
 21. QVPning har bir patronaj tibbiyot hamshirasi bajarilgan ishlar to‘g‘risidagi hisobotning belgilangan shakliga kiritiladigan ma’lumotning ishonchliligi uchun o‘zi javob beradi.
 22. QVP patronaj tibbiyot hamshirasining bajarilgan ishlari hajmi to‘g‘risidagi ma’lumotlarning nomuvofiqligi, shuningdek QVP patronaj tibbiyot hamshirasi ishlari natijalarining salbiy ko‘rsatkichlari birlamchi hujjatlarni va hisobot shakllarini tanlab o‘rganish asosida maxsus monitoring guruhi tomonidan aniqlanadi.
 23. Maxsus monitoring guruhi faoliyatini nazorat qilish tekshirishlar rejasiga muvofiq O‘zbekiston Respublikasi Sog‘liqni saqlash vazirligi Nazorat inspeksiyasining mintaqaviy bo‘linmalari tomonidan amalga oshiriladi.
 24. QVP patronaj tibbiyot hamshirasi ishlari samaradorligini reyting baholashning xolisonaligi, to‘g‘riligi va uni o‘tkazish tartibiga rioya qilinishi uchun tegishli ravishda qishloq vrachlik punktlarining rahbarlari, maxsus monitoring guruhi a’zolari, shuningdek sog‘liqni saqlashning yuqori boshqaruv organlari rahbarlari javob beradilar.
 1. 4-bandning to‘rtinchi xatboshisidagi “3-ilovaga muvofiq” so‘zlaridan keyin “, qishloq vrachlik punktlari uchun esa — 31-ilovaga muvofiq” so‘zlari qo‘shilsin.
 2. Quyidagi mazmundagi 31-ilova qo‘shilsin: